Suid Afrikaanse Nuus Thread - Page 77 - Stormfront
Page 77 of 226 « First < 27 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 127 177 > Last »
06-12-2006, 01:20 AM #761
Brug eis 62ste lewe in 34 j
PORT ELIZABETH. – Die berugte "brug van die dood" het gisteroggend nóg 'n lewe geëis.
Die 37-jarige mnr. Jacques Kleynhans het gister sy eie lewe geneem toe hy by die Vanstadensrivierbrug afgespring het.
Insp. Marianette Olivier, polisiewoordvoerder, het gesê die man is opgemerk deur middel van die ses kameras wat aangebring is op die brug kort voordat hy omstreeks 10:25 gisteroggend gespring het.
Die voorval het so gou gebeur dat daar nie kans was om hom te keer nie.
'n Verbygaande motoris het ook die polisie in kennis gestel van die voorval.
Kleynhans het sy motor langs die kant van die brug geparkeer en oor die reling gespring. Sy lyk is later die oggend deur lede van die Thornhill-polisiekantoor en Metro-nooddienswerkers weggeneem.
Kleynhans het 'n selfmoordbriefie met kontaknommers op die voorste passasiersitplek van sy voertuig gelos.
Dié voorval is die 62ste selfmoord by die brug sedert dit 34 jaar gelede ingewy is.
Dit is die tweede selfmoord sedert die ses kameras by die brug aangebring is.
06-12-2006, 01:26 AM #762
Gestremde (10) onsedelik aangerand
GEORGE. – Die ouma en voog van 'n tienjarige leerder oorweeg dit om die Carpe Diem-skool vir gestremde kinders of selfs die onderwysdepartement hof toe te vat nadat hy glo onsedelik deur 'n 12-jarige medeleerder in 'n koshuiskamer aangerand is.
Volgens die ontstelde ouma, by wie haar kleinseun al woon sedert hy 'n jaar oud is, het die groter seun, "wat wrederig lyk", haar huilende kleinseun Woensdag omstreeks 17:00 gedurende studietyd van die toilet af die gang af en die trappe op na sy kamer toe gesleep.
"Die seun het D. op sy bed neergegooi, sy broek afgetrek en hom onsedelik gemolesteer," het sy gister aan Die Burger vertel.
'n Ander kind, wat klaarblyklik gesien het wat met die tenger D. gebeur, het gaan hulp soek.
"As die onderwysers dadelik vir die ander kind geluister het, kon hulle gekeer het, maar hulle het nie notisie geneem nie.
"Hy sal vir die res van sy lewe met die letsel moet loop as gevolg van dit wat die ander kind aan hom gedoen het. Ek pas D. so mooi op omdat ons almal weet hoe gaan dit in hierdie land. Ek sit hom self Sondae op die skoolbussie en wag Vrydagmiddae vir hom as hy afklim. Wat help dit ek pas hom op en dan laat die skool toe dat so iets gebeur?"
Sy was ook omgekrap omdat haar kleinseun nie dadelik mediese hulp ontvang het nie.
"Hulle het my eers later Woensdagaand gebel om te sê wat gebeur het. Ek is met 'n geleentheid George toe om my kleinkind na die hospitaal en polisie toe te neem."
Volgens haar is D. erg getraumatiseer.
"Terwyl hy by die dokter was, het hy twee keer sy broekie natgemaak. Ek gaan hom na die sielkundige by Bayview-hospitaal neem, en die skool sal moet betaal daarvoor."
Al twee die kinders is tans by familielede op Mosselbaai.
"Ek gaan D. vir 'n onbepaalde tyd uit Carpe Diem hou. Miskien sit ek hom in 'n ander skool," het D. se ouma gesê.
Die eenheid vir gesinsorg, kindermishandeling en seksuele misdrywe op George het die voorval bevestig.
"Dit is 'n baie moeilike geval, want albei die kinders is gestrem en nie een is toerekeningsvatbaar nie. Daar word wel 'n saak van onsedelike aanranding ondersoek," het 'n lid van dié eenheid gesê.
Die ouma stem nie saam nie.
"Die polisie sê daar kan nie 'n saak gemaak word teen die ander kind nie, want hy weet nie wat hy doen nie," het die ouma gesê.
"D. sê die kind doen dit ook met die ander kinders. As ek nie die skool of die onderwysdepartement hof toe vat nie, gaan die kind dit net weer met 'n ander vrou se kind doen."
Die skoolhoof, mnr. Johan de la Rey, het navrae na die Suid-Kaapse onderwysdepartement verwys.
Die saak is na die hoofkantoor van die departement in Kaapstad verwys.
Mnr. Paddy Attwell, direkteur van kommunikasie, het gesê die departement ondersoek die voorval.
"Personeel van die eenheid vir gespesialiseerde onderwysondersteuningsdienste sal met die skool saamwerk om die aangeleentheid professioneel te hanteer."
06-12-2006, 01:29 AM #763
'Huursoldaat' na hospitaal direk ná aankoms in SA
Mnr. Marius "Bone" Boonzaaier, vermeende Suid-Afrikaanse huursoldaat wat in Ekwatoriaal-Guinee (EG) in 'n tronk aangehou is, is gister direk hospitaal toe nadat hy met 'n kommersiële vlug in Suid-Afrika aangekom het.
Mnr. Ronnie Mamoepa, woordvoerder van die departement van buitelandse sake, het bevestig dat Boonzaaier saam met sy vrou in die land aangekom het, maar het gesê hy het nie toestemming van die familie om enige inligting oor sy toestand of die hospitaal waarin hy is, bekend te maak nie.
Boonzaaier is verlede week deur pres. Obiang Nguema begenadig nadat hy tronk toe gestuur is vir sy aandeel in 'n mislukte staatsgreeppoging in EG.
Hy het net meer as 2 van sy 17 jaar tronkstraf uitgedien.
Mamoepa het bevestig dat Boonzaaier 'n operasie nodig het, maar wou niks meer sê oor die aard daarvan nie. Hy het net gesê dat Boonzaaier pyn verduur.
06-12-2006, 01:32 AM #764
SAL kry nóg 'n opstopper
Lugdienste sal voortaan twee keer moet dink voordat hulle verbruikers met "sensasionele" reklame van goedkoop kaartjies wil lok.
Die Gesagsliggaam vir Reklamestandaarde (GRS) het bevind dat die reklame van die Suid-Afrikaanse Lugdiens (SAL) oor sy "Sensasionale Vliegkaartjie-promosie" wat klaers in Januarie vanjaar ontvang het, asook internet-reklame op die lugdiens se webwerf by www.flysaa.com. misleidend is, dat dit onmiddellik onttrek moet word en dat dit nie weer gebruik mag word nie.
Die advertensies het onder meer "eenrigting-kaartjies" tussen Kaapstad en Durban aangebied vir R171,00 en tussen Johannesburg en Durban vir R114,00.
Die reklame op www.flysaa.com het die pryse onderskeidelik as "van R171,00*" en "R114.00*" aangedui.
Die kennisgewing dat "bogenoemde tariewe BTW insluit, maar lughawebelasting (ZA) en die YR-veiligheidsheffing uitsluit, verskyn op albei advertensies.
Die klaers het aangevoer dat die reklame misleidend is aangesien die bedrag betaalbaar vir die bykomende belasting in werklikheid meer is as dié van die geadverteerde kaartjiepryse, wat die uiteindelike bedrag veel hoër maak.
Die respondent het ontken dat die reklame misleidend was. Hy het aangevoer dat dit net 'n kort veldtog was, en omdat die geadverteerde pryse laer as gewoonlik was, sou dit nie winsgewend wees om die risiko te loop om al die koste in te sluit nie.
Dit sou glo 'n negatiewe uitwerking op die verwagte inkomste uit die afslagkaartjies kon hê.
Boonop is die bykomende koste alles dollar-gegrond en wissel dit daagliks. Dit was dus onprakties om dit by die werklike prys in te sluit. En juis as gevolg van laasgenoemde is die verbruiker bewus gemaak van bykomende belastings en ingelig dat die webbespreking dié koste sou aandui.
BTW is ingesluit in die advertensie, maar nie ander belastings of heffings wat die verbruiker ook moet betaal nie. Dit word in hoofletters onder die aandag van die verbruiker gebring, ingevolge klousule 19 van artikel II, asook ingevolge vorige bevindings van die GRS.
In 'n bevinding in Junie 2005 in 'n klagte teen Sure Travel, het die direktoraat van die GRS onder meer gelas dat waar die werklike prys meer as twee keer meer as die geadverteerde prys is, dit uiters belangrik is om die verbruiker bewus te maak van watter belastings van toepassing is.
Die GRS het bevind dieselfde geld die SAL-saak en die lugdiens gevra om meer duidelikheid te gee oor die insluiting van bykomende belastings.
Die SAL het dit nie bevestig óf ontken nie, maar aangevoer dat hy bereid is om nuwe maniere van reklame te ontgin om moontlike wanvoorstelling te vermy. Hy het ook gesê hy sal leiding verwelkom wat hom sal help om sy tariewe te adverteer op 'n manier wat nie as dubbelsinnig, misleidend of oordrewe vertolk kan word nie.
Hoewel die direktoraat aanvaar het dat die lugdiens nie die presiese uiteindelike prys van die kaartjie kan verskaf nie, het hy bevind dat die verskil tussen die gekwoteerde en werklike prys groter is as wat die gemiddelde verbruiker sal verwag.
Dit blyk ook dat kaartjiepryse in der waarheid kan verdubbel en dat die redelike persoon dit nie sal besef uit die kennisgewing in die reklame nie.
Dit moet dus aan die verbruiker gekommunikeer word op 'n wyse wat hom bedag maak daarop dat die geadverteerde prys nie noodwendig naby die werklike prys is nie.
06-12-2006, 01:35 AM #765
Polisieman se optrede bekyk
'n POLISIEBEAMPTE, wat glo botweg geweier het om 'n reaksievoertuig uit te stuur en drie beroofde, naakte, vasgebinde mans te hulp te snel, sal tydens 'n interne ondersoek rekenskap oor dié optrede moet gee.
Die stasiekommissaris van die Parkweg-polisiekantoor in Bloemfontein het gister 'n dringende interne ondersoek na die voorval gelas nadat 'n beampte glo aan 'n aangevalde plaasvoorman gesê het hy moet homself uit sy penarie red.
Die beweerde voorval het gisteroggend gebeur nadat mnre. Ruan Coetzee (20), Michael Ackerman (39) en Gerald Ferreira (27) in die parkeerterrein by die Oud-Grey-rugbyklub oorrompel, besteel, van hul klere gestroop en vasgebind is.
Die beampte het glo aan Ferreira, 'n plaasvoorman buite Bultfontein, gesê 'n voertuig sal nie uitgestuur word nie.
Hy het glo gesê die vasgebinde mans moet hulself uit die toue loswikkel en inkom polisiekantoor toe om 'n verklaring af te lê, vertel Ferreira.
Die drie vriende was omstreeks 02:30 in Att Horakstraat ná 'n aandjie uit toe hulle skielik 'n harde slag hoor.
Die mans het ondersoek by die rugbyklubhuis ingestel toe vier gewapende mans hulle in die parkeerterrein oorval.
Die rowers is vermoedelik onderbreek terwyl hulle by die klubhuis probeer inbreek het, sê Ackerman.
Die aanvallers, tussen 16 en 19 jaar oud, het die mans aangerand, hul selfone en sowat R1 000 gesteel en die klere van hul lyf gestroop.
Terwyl die aanvallers gedreig het om die mans se oë uit te steek en petrol oor hulle te gooi, is hulle na die badkamer gesleep.
Hul hande en voete is vasgebind en die mans is nakend in die koue agtergelaat.
Nadat die rowers in Ackerman, 'n skuldinvorderaar van Welkom, se Opel GSI weggejaag het, het Ferreira daarin geslaag om sy voete los te wikkel.
Skraps geklee en met vasgebinde hande, het hy hulp by sekuriteitswagte by die Toerismesentrum gaan soek, sê Ferreira.
Ackerman sê ná die derde oproep aan die polisie het 'n beampte gesê die mans moet hulself loswikkel, inkom polisiekantoor toe en 'n verklaring kom aflê.
Mnr. Cobus Prinsloo van Rettex-sekuriteit wat by Goodyearpark werk, sê hy het self ook drie oproepe gemaak.
Die eerste oproep was glo omstreeks 05:30. Die eerste polisiebeamptes het om 07:30 op die misdaadtoneel opgedaag.
'n Polisiebeampte het hom tydens een van die oproepe glo ook gevloek en die telefoon in sy oor neergeplak, sê Prinsloo.
Kapt. Elsa Gerber, polisiewoordvoerder, sê dir. Riana Paneras, stasiekomissaris van Parkweg, het reeds opdrag vir 'n interne ondersoek gegee.
"Die beamptes moes uitgegaan het," sê Gerber. "Dit is onaanvaarbare gedrag."
Prinsloo sê die afgelope drie weke het hy die polisie oor minstens ses voorvalle gebel.
Tot nou toe is geen voertuig uitgestuur of het geen beampte opgedaag nie.
06-13-2006, 01:14 AM #766
Polisielid eis R1 miljoen van minister nadat hy in hegtenis geneem is
'n Polisieman van Groblersdal in Mpumalanga wat saam met 'n landdros in hegtenis geneem is weens vermeende regsverydeling, dagvaar die minister van veiligheid en sekuriteit vir R1,15 miljoen weens naamskending.
Insp. Michael Andries (Miekie) Rossouw (33) voer in hofstukke in die Pretoriase hooggeregshof aan dat hy in Oktober 2003 onregmatig in hegtenis geneem is deur dir. Vincent Ntengo, tans Pretoriase speurhoof, ene kapt. Lebepepe en 'n kapt. Thobejane in die Groblersdal-polisiekantoor.
Die inhegtenisneming spruit uit 'n voorval waar mnr. Leon van Zyl, 'n verkeersbeampte van die dorp, by die landdroshof in Groblersdal deur landdros Hendrik van der Walt op eie verantwoordelikheid vrygelaat is.
Rossouw het Van Zyl eers hof toe en later terug na die polisiekantoor geneem waar Van Zyl uitgeteken en vrygelaat is.
Luidens hofstukke is Rossouw se goeie naam en reputasie aangetas toe hy voor verdagtes – waaronder mense wat hy self in hegtenis geneem het – en sy kollegas deur of in opdrag van Ntengo, Lebepepe en Thobejane gearresteer is.
Hy is sowat vier uur lank aangehou voordat hy vrygelaat is, omdat daar nie 'n saak teen hom was nie.
Rossouw eis ook weens verlies aan inkomste, regskoste, psigoterapie, stres en trauma.
Die minister ontken dat Rossouw se arrestasie onregmatig was.
Van der Walt is kort ná Rossouw ook weens vermeende regsverydeling in hegtenis geneem, omdat hy Van Zyl op eie verantwoordelikheid vrygelaat het.
Die saak teen hom is intussen laat vaar.
Ntengo is later strafregtelik vervolg weens sy aandeel in Van der Walt se arrestasie.
06-13-2006, 01:16 AM #767
Bok-aanval: Paar moet betaal
'n Egpaar van die Letsitele-distrik in Limpopo moet R73 500 opdok nadat 'n rooibok wat hulle glo gerehabiliteer het, 'n boer aangeval het.
Regter Willie Hartzenberg het verlede week in die Pretoriase hooggeregshof gelas dat me. Marguerite Louise Joubert en mnr. André Grobler skade*vergoeding betaal aan mnr. Hillebrandus Cornelius Klinkert (52), ook van die omgewing.
Klinkert is in Februarie 2004 op Joubert en Grobler se plaas deur die rooibok aangeval. Hy het aanvanklik R150 000 skadevergoeding geëis weens pyn en lyding, emosionele skok en verlies aan lewensgenietinge.
Klinkert se twee bobene is deur die rooibok se horings deurboor en sy slagare is net-net gemis. Hy het ook 'n diep sny aan sy regterhand en linkerkuit opgedoen, asook skaafwonde aan sy rug en bors.
Hy het glo ná die voorval aan slapeloosheid gely en wanneer hy wel geslaap het, het hy nagmerries gekry, het hofstukke gelui.
Klinkert het aangevoer Joubert was nalatig, omdat geen waarskuwingstekens aangebring is om besoekers teen "gevaarlike diere" op die perseel te waarsku nie. Hy het glo ongeveer 'n halfuur lank met die rooibok gestoei voordat iemand opgedaag het om hom te help.
Joubert het aangevoer dat Klinkert nalatig opgetree het deur die rooibok in 'n hoek van 'n kamp te probeer vaskeer.
Volgens haar was hulle besig om die rooibok te rehabiliteer om hom weer in die wildernis vry te laat.
Hulle het ontken dat die bok mak was.
06-13-2006, 01:19 AM #768
Vrou sterf op vlug nadat sy kokaïen sluk
Laat dit vir smokkelaars 'n les wees..
Maputo. – 'n Jong vrou van Peru is dood aan boord van 'n vlug van die Suid-Afrikaanse Lugdiens tussen Johannesburg en Maputo nadat sy 99 kapsules kokaïen ingesluk het, het die Mosambiekse polisie gesê.
Die 33-jarige me. Alexandrina Del was onderweg van Brasilië en het in Johannesburg 'n aansluiting gekry na Mosambiek. Sy is op dié vlug verlede week dood.
Die polisie sê Del het waarskynlik die pille gesluk terwyl sy in Brasilië was, voordat sy die 10 uur lange vlug na Johannesburg aangepak het. Vlugpersoneel het onraad gemerk omdat sy niks geëet of gedrink het tydens dié lang vlug nie. Die nadoodse ondersoek het getoon dat sy die groot aantal pille in haar maag en haar geslagsorgane vir 'n lang tydperk weggesteek het.
Volgens die polisie-ondersoek is dit nie duidelik of Maputo haar finale eindbestemming was nie.
Sy het 'n hotelbespreking in dié stad gehad, maar die polisie kon nog geen tekens van enige kennisse van haar opspoor nie.
06-13-2006, 01:24 AM #769
Reservaat in NW se dae dalk getel oor diamantkoors
Bewaringsbewustes en wetenskaplikes is "bitter ongelukig" omdat die Noordwes-regering glo van plan is om weg te doen met die SA Lombardreservaat sodat diamante in sy vloedvlakte gemyn kan word.
Dit is die oudste natuurreservaat in die gebied wat destyds as Wes-Transvaal bekend was.
Die reservaat, wat in 1954 geproklameer is, is geleë tussen Bloemhof en Schweizer-Reneke en bestaan hoofsaaklik uit droë, sanderige Hoëveldse grasland.
Dit is 'n veldtipe wat geweldig onder druk is omdat net 0,33% daarvan in die land tans onder bewaring is. Hiervan is 0,28% in die SA Lombardreservaat. 'n Groot deel van dié reservaat verander in goeie reëntye in 'n vloedvlakte.
Mnr. Titus Seboko, woordvoerder van die departement van landbou, bewaring en omgewing, het gister gesê die regering wil die SA Lombardreservaat deproklameer omdat die bewaringstatus daarvan "laag" is, terwyl die potensiaal om diamante in die vloedvlakte te myn, baie rooskleurig lyk.
Mnr. Laurie Oates, voorheen die streekdirekteur van omgewingsake van die voormalige Noordwes- provinsiale administrasie, het vroeër in 'n brief aan die provinsiale regering geskryf dat die deproklamering van dié reservaat 'n klad op die naam van die Noordwes- provin*siale owerheid sal wees omdat soveel waardevolle wetenskaplike navorsing die afgelope vyf dekades hier gedoen is en steeds gedoen word.
Die swartwildebees (Connochaetes gnou), 'n spesie wat net op die hoëveldse grasland voorkom, is in die vroeë 1950's hier van uitwissing gered. Daar is tans 'n trop van 328 swartwildebeeste op dié reservaat. Dit word as die enigste "suiwer" bevolking in die land beskou. In ander reservate waar hulle voorkom, is daar sterk vermoedens dat hulle reeds met die blouwildebees uitgebaster het.
Navorsing oor jakkalse en rooikatte as sogenaamde "probleemdiere" is byvoorbeeld steeds hier aan die gang.
Oates skryf voorts dat die vloedvlakte uniek is en dat dit bewaar behoort te bly, veral in 'n relatiewe droë provinsie soos Noordwes.
Wetenskaplikes wat verkies om anoniem te bly, het aan Beeld gesê ondersoeke het getoon dat 'n diamantmyn in die vloedvlakte nie volhoubaar is nie en dat dit die omgewing onherstelbaar sal beskadig.
Die diamante lê glo onder klipharde kalksteen wat sowat 10 m dik is en waardeur geboor sal moet word.
Bewaringsbewustes het gesê die deproklamering van die reservaat sal neerkom op 'n minagting van mnr. Marthinus van Schalkwyk, minister van omgewingsake en toerisme, se voorneme om die grondgebied onder bewaring teen 2010 tot 8% te vergroot. Van Schalkwyk het tydens sy begrotingsdebat verlede week gesê daar is tans net 5,4% grond in die land onder bewaring.
Die SA Lombardreservaat is net meer as 3 600 ha groot.
Seboko het gesê 'n openbare vergadering met die gemeenskap word Donderdag om 10:00 by die departement se kantoor in Mafikeng gehou.
06-13-2006, 01:26 AM #770
Mbeki kan nou R1,1 miljoen verdien
KAAPSTAD. – Pres. Thabo Mbeki doen met net 'n rapsie oor die miljoen, en adj.pres. Phumzile Mlambo-Ngcuka is nie ver agter hom nie.
Aanbevelings vir 'n 5,75%-verhoging in die salarisse en byvoordele van openbare ampsdraers is onlangs in die Staatskoerant gepubliseer.
Dit sal Mbeki se salaris tot op R1 181 438 te staan bring, en Mlambo-Ngcuka s'n op R973 442, insluitende 'n motortoelae.
Mbeki verdien nou byna net soveel soos die hoogs betaalde munisipale bestuurder, mnr. Nelson Mkhatswha, van die Ehlanzeni-distriksraad in die vorige boekjaar verdien het. Hy het net meer as R1,2 miljoen per jaar verdien.
Kontrakte en salarisse van munisipale bestuurders word tans deur munisipaliteite hersien, maar geen perk is geplaas op die salarisse wat aan munisipale bestuurders betaal word nie.
In antwoord op 'n geskrewe parlementêre vraag deur dr. Corné Mulder, LP vir die VF+, aan die minister vir die staatsdiens en administrasie, me. Geraldine Fraser-Moleketi, kan 'n direkteur-generaal tot R940 056 per jaar verdien, terwyl 'n hoofdirekteur tot R601 449 kan kry.
'n Direkteur kan tot R510 609 verdien terwyl die laagste betaling vir 'n adjunk-direkteur R271 797 beloop. Direkteurs-generaal en departementshoofde ontvang ook 'n ekstra 10%-toelae bo en behalwe hul salarispakkette.
Die laagste betaling vir 'n parlementslid is ietwat hoër. Lede van die Nasionale Vergadering (NV) se salarisse begin by R328 252, waarby R82 063 gevoeg word vir 'n motortoelae. Die speaker van die NV – wat die mees senior amp in die parlement is – kan tot R884 944 verdien, presies dieselfde as 'n premier. Lede van die premier se uitvoerende raad en die speaker in die provinsiale wetgewer kan tot R719 262 betaal word.
Die laagste salaris wat 'n lid van die provinsiale wetgewer kan verdien, is R395 164, wat ietwat minder is as tradisionele leiers, wat nie demokraties verkies word nie.
Konings kry R507 083, sonder 'n motortoelae, terwyl 'n hoofman R121 702 kry. Die voorsitter van die nasionale huis van tradisionele leiers verdien R403 033. Bo en behalwe hul salarisse, kry tradisionele leiers ook tussen R588 en R843 per dag, plus "redelike" uitgawes en vervoerkoste, vir die bywoning van vergaderings, seminare, werksessies en konferensies.
Regters en landdroste se salarisse is ook bekend gemaak. Gewone regters in die hooggeregshof en in die arbeidshof verdien R687 904 per jaar, terwyl hoofregter Pius Langa R769 995 verdien. Landdroste kan tussen R361 459 en R568 978 per jaar, motortoelae ingesluit, verdien.